text: Les obres de l'skatepark de Figueres començaran a principis del 2012 :: Tramuntana TV
  HOME > Les obres de l'skatepark de Figueres començaran a principis del 2012
  Les obres de l'skatepark de Figueres començaran a principis del 2012
  Les obres de construcció de l'skatepark de Figueres començaran a principis de l'any vinent. El Govern municipal treballa amb aquesta previsió després que, aquest migdia, la Junta de Govern Local ha aprovat l'expedient de contractació de les obres d'execució del projecte.
  L'skatepark es construirà al parc dels Olivars, una nova zona verda creada en l'anterior mandat municipal. Segons el projecte -redactat pels serveis municipals d'Urbanisme amb la col·laboració dels futurs usuaris- el nou espai urbà ocuparà uns 700 metres quadrats, circumstància que el convertirà en un dels més grans del país.
  "Amb aquesta aprovació, posem fil a l'agulla per executar un projecte llargament reivindicat pels usuaris d'skate de la ciutat", explica l'alcalde Santi Vila, qui afegeix que "durant els propers tres mesos hem de ser capaços de licitar, adjudicar i començar les obres". L'skatepark té un pressupost 121.757,96 euros i les obres un termini d'execució de sis mesos.